**Οι απεργοί του ΟΤΕ στο ΜέΡΑ25 – συνάντηση με τον Γραμματέα του κόμματος Γιάνη Βαρουφάκη**

Στο πλευρό των εργαζομένων του ΟΤΕ βρίσκεται το ΜέΡΑ25 όπως διαβεβαίωσε τους απεργούς ο Γραμματέας του κόμματος Γιάνης Βαρουφάκης σε αντιπροσωπεία της ομοσπονδίας των σωματείων των εργαζομένων του ΟΤΕ σε συνάντηση που έγινε σήμερα στα γραφεία του ΜέΡΑ25 παρουσία της Βουλευτού Ανατολικής Αττικής Μαρίας Απατζίδη, του Διευθυντή της Κοινοβουλευτικής Ομάδας Αλέξη Σμυρλή, του Εκπροσώπου Τύπου του κόμματος Μιχάλη Κριθαρίδη και των μελών της ΟΕΣΚΕ και του Τομέα Συνδικαλιστικού του ΜέΡΑ25 Κώστα Ντάσκα και Ελένης Βουβουλούδα. Το πρωί αντιπροσωπεία του ΜέΡΑ25 με μέλη της Νεολαίας είχαν συμμετάσχει στην κινητοποίηση των εργαζομένων του ΟΤΕ στο κέντρο της Αθήνας.

Οι εργαζόμενοι που βρίσκονται σε απεργιακές κινητοποιήσεις εδώ και τρείς εβδομάδες ανέπτυξαν αναλυτικά τα αιτήματα τους στον Γραμματέα του ΜέΡΑ25 – καθώς διεκδικούν αξιοπρεπείς εργασιακές συνθήκες – και ζήτησαν την συμπαράσταση του κόμματος. Από την πλευρά του ο Γραμματέας του κόμματος κ.Βαρουφάκης τους υπογράμμισε ότι ήταν πάγιο αίτημα των «τροϊκανών» σε όλες τις μνημονιακές κυβερνήσεις να παραδοθεί και το τελευταίο 10% του ελληνικού δημοσίου στον ΟΤΕ σε ιδιώτες και να προχωρήσουν στην απορρύθμιση των εργασιακών σχέσεων στη χώρα μας με ανταλλάγματα ακόμη και στο «δημόσιο χρέος».

Το ΜέΡΑ25 στηρίζει τα δίκαια αιτήματα των εργαζομένων και δίνει αγώνες τόσο εντός, όσο και εκτός βουλής για να προασπίσει την αξιοπρέπεια των εργαζομένων – όντας η μόνη αξιωματικά φωνή της αντιπολίτευσης μέσα στην βουλή. Η διαρκής ερημοποίηση της χώρας και η αποσάρθρωση της εργασίας βρίσκουν το ΜέΡΑ25 απέναντι και παράλληλα στο πλευρό των δίκαιων αγώνων των εργαζομένων. Οι απολύσεις στον ΟΤΕ και η απορρύθμιση των εργασιακών σχέσεων σε μια κερδοφόρα επιχείρηση που το μισθολογικό κόστος από τα 700 εκ.ευρώ έχει μειωθεί στα 240 εκ.ευρώ υπογραμμίζουν ότι το καθεστώς της «χρεοδουλοπαροικίας» με την κυβέρνηση Μητσοτάκη έχει αποθρασυνθεί.

Το ΜέΡΑ25 με τους αγώνες του μέσα και έξω από τη βουλή – μαζί με τους εργαζόμενους - θα σταματήσει το καθεστώς της «χρεοδουλοπαροικίας».